Удз цIыкIум и гъащIэр
Удз псыгъуэ цIыкIум асфальтыр къызэпхетхъыф. Ар псоми ящIэ. Ауэ куэдым ящIэу пIэрэ, зи къару псори асфальтыр къызэпхитхъыным тезыгъэкIуэда а удзым гъащIэшхуэ зэримыIэр? Апхуэдэ удзыр жьы мащIэ тIэкIуми зэфIегъащIэри, мэкIуэдыж щIэх дыдэ.
Къуршыпс цIыкIу
Ди псы цIыкIум сыщеплъкIэ согъэщIагъуэ: псы нэхъ инхэри щIымахуэм щым мэхъу, мэщт, ауэ мы псы цIыкIум щIыIэр къридзэххэркъым, сыт щыгъуи ушэу йожэх, мажэ мывэхэм тету, щынэхъ щIыIэ дыдэми и жэныр щигъэтыркъым.
Сэ къэсщIащ ар щIэмыщтыр: жэ зэпытщ, къызэтеувыIэркъым, псынщIэщ, псэху ищIэркъыми аращ.
Си адэшхуэр
Си адэшхуэр иджыщ япэу къалэм къыщыкIуар. Зэгъусэу къыдокIухьри, егъэщIагъуэ цIыхур зэрыIувыр.
— Сыт хуэдиз цIыху дэс мы къалэм? — къызоупщI ар.
Сэ абы жызоIэ дэсыр зыхуэдизыр.
— ПцIы яупс. Хэт ар зыхуэбжынур? Псори лъэныкъуэ зырызкIэ макIуэ, — жиIэри идакъым.
Есэп тхылъымхуэдэу
Си пхъур есэп гугъум йоныкъуэкъу. Нэрылъагъущ ар абы къызэрехьэлъэкIыр. Жэуапхэр тхылъым и кIэм итщи, щатэурэ, абы хукъуоплъ.
Сытым хуэдэу сыхуейт сэ, зэзэмызэ нэхъ мыхъуми, а есэп тхылъым хуэдэу, гъащIэм къысхуигъув упщIэхэм я жэуап хьэзыр къыщызгъуэтын гуэр сиIэну!
ЗэзыдзэкIар Къагъырмэс Борисщ.
